義門曲
作者：謝翱
朝代：宋

paragraphs: 金蓉山上雲采采，白麟溪前水歸海。
溪中赤文長鯉魚，恨無神翅謁龍威。
廣陵城頭大風急，吹散遊魂歸未得。
不結瓊英后土祠，當充蘭佩離騷國。
富貴易奪生莫移，誰肯殺身爲聯枝。
鶺鴒原上赴急難，我有冠裳可不如。
子孫至今無裂籍，六代傳來猶一日。
白頭秀才誇能文，得似君家好弟昆。